
Sabiedrības interesēs iesaistīto personu aizsardzības likums
1. pants. Likuma mērķis un darbības joma
· Likuma mērķis ir nodrošināt aizsardzību personām, pret kurām tiesā ir celta acīmredzami nepamatota prasība vai prasība ļaunprātīgos nolūkos, saistībā ar šo personu darbošanos sabiedrības interesēs (turpmāk arī – atbildētāji).
·  
2. pants. Darbošanās sabiedrības interesēs un sabiedrības interešu jautājums
 
· (1) Darbošanās sabiedrības interesēs ir jebkāds fiziskas vai juridiskas personas vēstījums, kas pausts, vai darbība, kas veikta, īstenojot tiesības uz vārda brīvību, humanitāro un eksakto zinātņu brīvību vai pulcēšanās un biedrošanās brīvību, tostarp žurnālistikas, politisku, zinātnisku, akadēmisku, māksliniecisku, komentējošu vai satīrisku vēstījumu, publikāciju vai darbu radīšana, izstādīšana, reklāma vai cita veida popularizēšanu un tirgvedības darbības un jebkādas ar tiem tieši saistītas sagatavošanas, atbalsta vai palīdzības darbības, un kas attiecas uz kādu sabiedrības interešu jautājumu.
· (2) Sabiedrības interešu jautājums ir jebkāds jautājums, kas skar sabiedrību tādā mērā, ka sabiedrība varētu leģitīmi būt ieinteresēta tajā, tādās jomās kā, piemēram:
· 1) personas pamattiesības, sabiedrības veselība, drošība, vide vai klimats;
· 2) fiziskas vai juridiskas personas, kas ir sabiedrībā pazīstamas personas, darbības publiskajā vai privātajā sektorā;
· 3) jautājumi, ko izskata likumdevēja, izpildvaras vai tiesu iestāde, vai tas notiek jebkura cita oficiāla procesa ietvaros;
·  
· 4) izteikumi par korupciju, krāpšanu vai jebkādu citu noziedzīgu nodarījumu vai administratīvajiem pārkāpumiem saistībā ar šādiem jautājumiem;
· 5) darbības, kuru mērķis ir aizsargāt Līguma par Eiropas Savienību 2. pantā nostiprinātās vērtības, tostarp demokrātisko procesu aizsardzība pret nepamatotu iejaukšanos, jo īpaši apkarojot dezinformāciju.
· 
·  
3. pants. Ļaunprātīgos nolūkos celta prasība pret personu saistībā ar tās darbošanos sabiedrības interesēs
 
· Ļaunprātīgos nolūkos celta prasība pret personu saistībā ar tās darbošanos sabiedrības interesēs ir prasība, kas nav celta, lai patiesi aizstāvētu savas aizskartās vai apstrīdētās civilās tiesības vai ar likumu aizsargātās intereses tiesā, bet kuras galvenais mērķis ir novērst, ierobežot personu darbošanos sabiedrības interesēs vai sodīt par to, bieži vien izmantojot nevienlīdzīgu pušu spēku samēru. Pazīmes, kas liecina par šādu mērķi, var būt, piemēram:
·  
· 1) prasības vai tās daļas nesamērīgums, pārmērīgums vai nepamatotība, tostarp prasības summas pārmērīgs apmērs;
·  
· 2) tas, ka prasītājs vai iesaistītās personas ir  cēluši vairākas prasības saistībā ar līdzīgiem jautājumiem;
·  
· 3) iebiedēšana, aizskaršana vai draudi no prasītāja vai prasītāja pārstāvju puses pirms tiesvedības vai tās gaitā, kā arī prasītāja līdzīga rīcība līdzīgās vai paralēlās lietās;
·  
· 4) procesuālās taktikas negodprātīga izmantošana, piemēram, tiesvedības novilcināšana, krāpnieciska vai ļaunprātīga labvēlīgākās tiesas izvēle vai negodprātīga lietu neturpināšana vēlākā tiesvedības stadijā.
·  
4. pants. Procesuālās garantijas

 
· Ja pret personu tiesā ir celta prasība saistībā ar šīs personas darbošanos sabiedrības interesēs un ja tiesa ir ierosinājusi civillietu, tad šī persona var lūgt tiesu:
· 1) noteikt personai, kas cēlusi šādu prasību (turpmāk arī – prasītājs), pienākumu iemaksāt nodrošinājumu saprātīgi paredzamo tiesvedības izmaksu apmērā;
· 2) izbeigt tiesvedību sakarā ar to, ka prasība ir celta ļaunprātīgos nolūkos vai ir acīmredzami nepamatota;
· 3) noteikt prasītājam, pienākumu segt visus atbildētājam radušos ar tiesvedību saistītos izdevumus.
5. pants. Atbalsts atbildētājam tiesvedībā

 
· Biedrības un nodibinājumi, tostarp arodbiedrības un to apvienības, kā arī citi subjekti, ja tas saskan ar to darbības mērķiem, var atbalstīt personu, pret kuru tiesā ir celta prasība saistībā ar šīs personas darbošanos sabiedrības interesēs, ja šī persona tam piekrīt, vai pēc tiesas pieprasījuma sniegt tādu informāciju minētajā tiesvedībā, kas varētu palīdzēt tiesai noskaidrot, vai saistībā ar personas darbošanos sabiedrības interesēs pret viņu ir celta acīmredzami nepamatota prasība vai tā celta ļaunprātīgos nolūkos.
6. pants. Ārvalsts tiesas nolēmuma atzīšana un izpilde
 
· Latvijā neatzīst un neizpilda ārvalsts tiesas nolēmumu, kas saskaņā ar šo likumu būtu atzīstams par tādu, kas pieņemts tiesvedībā, kurā celta acīmredzami nepamatota prasība vai prasība ļaunprātīgos nolūkos pret personu saistībā ar tās darbošanos sabiedrības interesēs.
·  
Informatīva atsauce uz Eiropas Savienības direktīvām
· Likumā iekļautas tiesību normas, kas izriet no Eiropas Parlamenta un Padomes direktīvas (ES) 2024/1069 par sabiedrības līdzdalībā iesaistījušos personu aizsardzību pret acīmredzami nepamatotām prasībām vai ļaunprātīgu tiesvedību ("stratēģiska tiesvedība pret sabiedrības līdzdalību").
Likums stājas spēkā 2026. gada 7. maijā. 

